News – Page 2 – Riversdale Golf Club
Gholfnuus 23 November
Die weeklikse sundowner kompetisie Vrydag 17 November is gewen deur Trevor Maddison met 21 punte, gevolg deur Boetie Crous en Willie Prins met 20 punte, Basie Nortje met 19, en Keano Hendricks en Josef Botes met 18 punte.
Saterdag 18 November het die jaarlikse Lutherse Kerk se borgdag in aangename weer plaasgevind. Hierdie dag is een van die grootste dae op die gholfklub se kalender, en is deur 106 spelers bygewoon. Uitstekende tellings is in die beterbal kompetisie behaal met die eerste vyf pare almal in die vyftigs. Die dag is uiteindelik gewen deur Johan Pieters en Gary Rule met 52 punte, gevolg deur Pieter May en Garnet Damons met 51 punte, en drie pare met 50 punte elk: Randel en Israel Jansen, Charlton Sambo en Damian Juta, asook Desmond Leonard en Vincent Windvogel. Groot dank is verskuldig aan die organiseerders van die Lutherse Kerk vir al die reelings, aanbieding en pryse van ‘n baie geslaagde kompetisie.
Gholfnuus – 16 November 2017
Die weeklikse sundowner kompetisie Vrydag 10 November is gewen deur Frans Myburgh met 21 punte, gevolg deur ‘n besoeker, Wonita Uys, wat SP Vermaak, Danie van der Nest en Trevor Madisson, almal met 20 punte, op ‘n uittel gewen het.
Saterdag 11 November het die finale rondte van die jaarlikse Super 9 kompetisie op die baan van die Riversdalse gholfklub plaasgevind. Die laaste van vyf kompetisies is baie goed ondersteun deur 96 spelers van klubs in die Suid Kaap wat net 9- putjie bane het: Albertinia, Boggomsbaai, Stilbaai, Ladismith en Riversdal. Die voorlopers van die kompetisie voor die aanvang van dag was Stilbaai, wat slegs een punt voor Ladismith was. Die spelers van Ladismith het egter alles in die stryd gewerp om die titel te wen en uiteindelik, tot groot vreugde van die lede, as wenners uit die stryd getree. Die wenners van die dag was egter Riversdal met 198 punte, gevolg deur Ladismith met 192 punte, Stilbaai met 189, Boggomsbaai met 172 en Albertinia met 163 punte. Beste spelers van die dag was Heinrich Esterhuise en Wikus Louwrens van Riversdal met 49 punte, gevolg deur Frans Stassen en Bennet de Wee van Ladismith met 47, met Werner van Niekerk en Frans Myburgh van Riversdal in die derde plek, ook met 47 punte. Groot dank is verskuldig aan Anton Swart van JC Slagtery wat telkens al die pryse van elke kompetisie by elk van die vyf bane geborg het.
Gholfnuus 2 November 2017
Die weeklikse sundowner kompetisie is Vrydag 27 Oktober gewen deur Nel Mulder met 20 punte, gevolg deur Andre la Cock en Basie Nortje met 19 punte, en Josef Botes en Willie Prins met 18 punte elk.
Die borgdag van Volschenk Laerskool Saterdag 28 Oktober was baie geslaagd en goed ondersteun deur 70 spelers wat in aangename weersomstandighede die gasvryheid van die skool se personeel en ondersteuners kon geniet. Baie goeie tellings is gelewer, met George Uys wat met 48 punte die dag loshande gewen het deur sy persoonlike beste telling van 12 houe beter as sy voorgee aan te teken! Hy is gevolg deur Vernon Appollis en Denzil Geldenhuys met 43 punte elk, en vier spelers met 42 punte elk: Garnet Damons, Gaffie van der Merwe, Lukas Olivier en Willie Prins. ‘n Groot woord van dank teenoor die skoolhoof en personeel vir die reelings, aanbieding, pryse en heerlike verversings wat tydens die dag geniet kon word.
Spelers moet ook kennis neem van die feit dat daar ‘n verandering in die jaarprogram is en dat die maandelikse houespel kompetisie eerskomende Saterdag 4 November in plaas van 25 November sal plaasvind. Dit sal die voorlaaste kompetisie wees om die TV wat gewen sal word na die laaste houespel kompetisie op 9 Desember.
Gholfnuus 26 Oktober 2017
Die weeklikse sundowner kompetisie is Vrydag 20 Oktober gewen deur Grove Koch met 19 punte, gevolg deur Keano Hendricks en Josef Botes met 16 punte elk.
Saterdag 21 Oktober se maandelikse houespel kompetisie is goed bygewoon deur lede van die klub in ‘n poging om nog punte bymekaar te maak vir die TV wat as wenprys gegee gaan word vir die speler met die meeste punte aan die einde van die jaar. Die wenner was Damian Juta, wat Nel Mulder in ‘n uittel met 71 houe geklop het. Hulle is gevolg deur Byron Goliath en Gerhard Pienaar met 72 houe elk, en Basie Nortje en Vernon Appollis met 73 houe elk. Hiermee het Appollis ‘n sterk aanspraker op die TV geword en dit sal interessant wees om te sien hoe die laaste deel van die kompetisie sal eindig.